Numărul înmatriculărilor de persoane fizice şi juridice a crescut în ianuarie 2024 cu 2,07%, comparativ cu perioada similară a anului 2022, până la 12.086, din care 74,7%, respectiv 9.035, sunt societăţi cu răspundere limitată (SRL), conform datelor centralizate de Oficiul Naţional al Registrului Comerţului (ONRC), consultate de AGERPRES.
Cele mai multe înmatriculări au fost înregistrate în municipiul Bucureşti, respectiv 2.630 (plus 12,83%, comparativ cu ianuarie 2023) şi în judeţele Cluj - 715 (plus 17,41%), Ilfov - 682 (plus 13,1%), Timiş - 509 (minus 7,79%) şi Iaşi - 465 (minus 9,71%).
La polul opus, numărul cel mai mic de înmatriculări a fost consemnat anul trecut în judeţele Covasna - 54 (în scădere cu 25% faţă de ianuarie 2023), Tulcea - 78 (plus 9,86%), Ialomiţa - 83 (minus 1,19%) şi Caraş-Severin - 86 (minus 3,37%).
Potrivit ONRC, domeniile în care au fost realizate cele mai multe înmatriculări sunt: comerţul cu ridicata şi cu amănuntul; repararea autovehiculelor şi motocicletelor (2.300; minus 1,84%, comparativ cu prima lună din 2023), transport şi depozitare (1.468; plus 3,09%) şi construcţii (1.372; plus 29,43%).